Sem državljan republike Slovenije. Vi pa ste, no, vsaj za čas mojega pisanja tega zapisa ste še bili, predsednik vlade! Včeraj se je v Ljubljani dogajal “provladni” protest Zbora za republiko, za katerega ste napovedovali 30.000 ljudi in več, pa se vam mobilizacija ni ravno posrečila. Še več, skromna množica, kljub plačanemu prevozu in “kulturnemu programu” (do te besede še pridem!) z zastavami pač ni odraz stanja v Sloveniji, kot jo vi vidite. Par ur kasneje se je množica zbrala na vstaji in mirno, brez plačanih provokatorjev, pokazala kaj si želi narod.

Z vašim, vnaprej pripravljenim posnetkom, ste se vključili tudi vi v Zbor za republiko in v svojem nagovoru svojim volivcem, oz. svojim simpatizerjem povedali par stvari, ki so me kot državljana Slovenije razžalostile. Namreč dokazali ste, da obstaja Slovenija za “vaše” in “naše”. Slednji smo pač levi fašisti, ki se zbiramo na vstajah, ki jih podpirajo mediji, ki se financirajo s tovarišijskim kapitalom. In v maniri Stalina, se seveda niste mogli izogniti omembi dejstva, da boste s policijo in vojsko, ki sta v vaših rokah, branili vsakega posameznega državljana – verjetno ste imeli v mislih samo “vaše” državljane.

In sedaj pridem k zgornji omembi “kulturnega programa”. Namreč od predsednika vlade bi pričakoval kakšno bolj pozitivno besedo, predvsem pa precej bolj kulturne, kot pa besede, ki sem jih slišal iz vašega nagovora. Namreč – tranzicijska levica, forum 21, tovarišijski kapital, totalitarna ideologija, levi fašisti… so besede, ki so passe. Oz. so besede, ki jih uporabjate v vsakem govoru. Toliko znanstvene fantastike že dolgo nisem slišal v monologu in zagotavljam vam, da boste brez problema, ko ne boste več politik, dobili službo kot scenarist znanstvene fantastike. Predvsem upam, da bo to kmalu, kajti Slovenija v tem trenutku ne potrebuje politika, ki deli narod na “vaše” in “naše”, ampak potrebuje nekoga, ki bo znal povezati narod! Vi ste dokazali, da tega niste sposobni.

Ste se pa sposobni boriti za svoj stolček, ki se ga oklepate in ne boste pustili, da vam ga kdorkoli izmakne iz rok. Kot ste napovedali, tudi policija in vojska bosta poskrbeli za to, kajti tudi vi ste državljan Slovenije, kajne. Vaše besede imajo precej globji pomen, kot pa je pomen, ki ga dojame človek na prvo žogo. In tega me je, kot državljana Slovenije resnično strah. Namreč oblast za vsako ceno je dokaj dobro poznana stvar iz zgodovine in iz nekaterih drugih držav, kajne?

Dejstvo, da so za vse stvari v Sloveniji krivi drugi, je postalo vaša mantra. Vi ste pač mučenik, proti kateremu se je zarotila celotna Slovenija – KPK, Forum 21,… In vi ste edini odrešenik, ki lahko Slovenijo reši tega. Vi in vaša stranka niste nikoli naredili ničesar narobe, nikoli uporabili laži za dosego cilja, predvsem pa nikoli diskreditirali ljudi.. Vendar to so floskule v katere verjetno res že sami verjamete – na žalost vam “naš” narod že dolgo ne verjame na nobeno besedo.

Verjetno res boli, ko se na vstaji, ki je ne organizirajo strici iz ozadja in za katero ni plačanih avtobusov, zbere vsaj 6-krat več ljudi in pokaže, kakšne spremembe si ljudje res želimo. Vendar za vas to ni dovolj. Pa saj vas razumem, oblast je kot igračka za otroka..

No, potrebno se je zavedati, da je v Sloveniji 2 milijona ljudi, ki se jim igračkanje z njihovimi življenji ne zdi več zabavno. In svoje trditve, ki ste jih v nagovoru včeraj povedali, tudi ne držijo, saj ste zopet povedali cel kup nesmislov. Recimo o banki so dejstva so malce drugačna, kar vam je precej dobro napisal tudi Jože P. Damijan v zapisu Kdo je tukaj nor?!

Na provladnih protestih (!), kar je oksimoron že sam po sebi, zbora za republiko je predsednik vlade Janez Janša danes izrekel nekaj krepkih ‘”bistroumnih‘ nesmislov”. Denimo: “Največja težava Slovenije je večmilijardna bančna luknja. Sestavlja jo 16 povezanih konglomeratov, ki so večinoma v lasti članov Foruma 21. Luknja ima jasno prepoznavne botre in barvo. Po grobih ocenah se je iz državnih bank in podjetij prelilo v okrilje tranzicijske levice med 200 in 500 milijonov evrov na leto” (Finance). Je možno, da je Janša za trenutek izgubil prištevnost? Ta bančna luknja je namreč nastala izključno v državnih bankah in nastala je izključno v času 2005-2008, ko je te državne banke nadzirala vladna koalicija pod vodstvom Janeza Janše. Kdo je tukaj nor?! Državni banki NLB in NKBM, ki so ju nadzirali nadzorniki, ki jih je imenovala Janševa vlada, sta v letih 2005-2008 po tekočem traku podeljevali kredite za menedžerske prevzeme, mariborske cerkevene tajkune in financirale razne leasing operacije. To je dejstvo. Fakti bruti. Dejstvo je, da tedanja vlada pod vodstvom Janeza Janše ni želela prodati deleža v NLB, s čimer je tedaj izgubila okrog 640 milijonov evrov, vključno z letom 2008 pa je dokapitalizacija pobrala še dodatnih 900 milijonov evrov, sedanja sanacija NLB pa bo stala okrog 2 milijardi evrov. S tem je tedanja Janševa vlada povzročila za okrog 3.5 milijarde evrov neto izgube za davkoplačevalce. Dejstvo je, da je leta 2005 vlada aktivno pomagala Igorju Bavčarju in Boško Šrotu pri prevzemu Mercatorja (pri čemer sta jima državna Kad in Sod še dala posojila za prevzem, pred tem pa dokapitalizirala Mercator). Dejstvo je tudi, da sta Kad in Sod leta 2007 sodelovala pri menedžerski privatizaciji Merkurja, tako da sta se iz njega umaknila s prodajo deležev Savi. Ista Sava pa je deleže prodala Merkurjevim menedžerjem, pri čemer je bil večinski lastnik Save tedaj državni Sod. Kaj nam torej hoče povedati Janez Janša? Da je kot predsednik vlade v obdobju 2005-2008 aktivno pomagal “tranzicijski levici” pri ropanju državnih bank?! Da je morda slabo opravljal svoje delo, ker njegova vlada ni imenovala dovolj dobrih nadzornikov v državnih bankah?

Spoštovani predsednik vlade Janez Janša! Nisem levi fašist in kot državljan Slovenije pričakujem, da me vi ne nazivate s takšno oznako. Sem pa državljan, ki razmišlja s svojo glavo in ne samo eden izmed sledivcev velikega vodje! Če me to karakterizira za levega fašista, potem je nekaj hudo narobe. Saj vemo s kom, kajne?